Aksel er et af de 120 børn, som hvert år bliver behandlet for en hjertesygdom på Aarhus Universitetshospital i Skejby.

Hvert år bliver 120 børn opereret i hjertet på Aarhus Universitetshospital i Skejby - men sådan bliver det måske ikke ved med at være.

Området skal nemlig lægges sammen, så operationerne i fremtiden kun foregår ét sted i Danmark. I dag har Rigshospitalet nemlig også en tilsvarende afdeling.

Det er Sundhedsstyrelsen, der skal træffe beslutningen om, hvor operationen af hjertebørn skal finde sted - i Aarhus eller København.

Forud for afgørelsen er der nu udbrudt en strid mellem de to hospitaler, skriver Jyllands-Posten. Ifølge en mail, som avisen er i besiddelse af, har læger fra Rigshospitalet opfordret hjertekirurger til at lade være med at søge arbejde i Skejby.

Hjertebørn: Skejby i kamp med Riget

Eksperter skal træde til

Den metode møder nu kritik af Anders Kühnau (S), som er formand for Hospitalsudvalget i Region Midtjylland. Han kalder lægernes indblanding "uprofessionel" og "utilstedelig":

- Jeg synes, man glemmer at sætte patienten i centrum, siger han til TV 2 | ØSTJYLLAND og fortsætter:

- Det spænder ben for, at vi kan ansætte nogle kirurger, som der i den grad er brug for på vores hjerteafdeling.

Også sundhedsdekan ved Aarhus Universitet, Allan Flyvbjerg, rejser kritik af lægernes fremgangsmåde og opfordrer til, at et ekspertpanel skal ind i sagen.

- De (lægerne, red.) har taget meget ufordelagtige og usympatiske midler i brug for at fremme deres egen sag. Det kan jeg selvfølgelig ikke billige. Det, synes jeg, er under bæltestedet, siger han.

Centerdirektør for Rigshospitalets hjertecenter, Niels Würgler Hansen, har ikke ønsket at udtale sig til TV 2 | ØSTJYLLAND om sagen.

I tv-indslaget øverst i artiklen kan du møde lille Aksel og hans forældre, som er glade for i dag at have muligheden for behandling i Skejby.